Oddelek 3 vsebuje pregled in podlago za sprejete izvedbene ukrepe in delegirane akte.

V členu 7 Uredbe je določeno, da: „Komisija do 12. avgusta 2016 in nato vsakih pet let Evropskemu parlamentu in Svetu predloži ocenjevalno poročilo o statističnih podatkih, ki so bili zbrani v skladu s to uredbo, zlasti o njihovi ustreznosti in obremenitvi za podjetja“.

Uredba (EU) št. 692/2011 o evropski statistiki turizma je vzpostavila skupni okvir za sistematični razvoj, pripravo in razširjanje statistike turizma v Evropski uniji. Izraža spremembe narave turističnega gospodarstva in obnašanja turistov od začetka veljavnosti Direktive Sveta 95/57/ES ter se odziva na posledično spremenjene potrebe uporabnikov.

Boljše izpolnjevanje potreb uporabnikov je glavni cilj Uredbe (EU) št. 692/2011. Z evropsko statistiko turizma, ki se zdaj pripravlja, sta se izboljšala popolnost in pravočasnost podatkov, ki so na voljo uporabnikom. Na primer večina mesečnih podatkov je poslanih v osmih tednih po referenčnem mesecu, medtem ko je bil prej rok za pošiljanje od tri do šest mesecev. Uredba bolje upošteva spremenjeno naravo turističnega obnašanja, vključno z vse večjim pomenom krajših turističnih potovanj in enodnevnih obiskov, vse večjim pomenom nastanitvenih zmogljivosti, ki niso najete, ali nastanitvenih zmogljivosti v manjših obratih ter vse večjim vplivom svetovnega spleta na turistične rezervacije in turistično gospodarstvo.

Ustreznost pomeni stopnjo, do katere statistični podatki izpolnjujejo sedanje in potencialne potrebe uporabnikov.

V skladu z Uredbo (EU) št. 692/2011 države članice zbirajo, urejajo, obdelujejo in pošiljajo usklajene statistične podatke o turistični ponudbi in povpraševanju. Komisija ocenjuje kakovost poslanih podatkov in objavlja podatke na spletni strani Eurostata v obliki preglednic, večrazsežnostnih zbirk podatkov ali analitičnih členov/člankov. Ta oddelek vsebuje oceno izvajanja Uredbe na podlagi standardnih meril kakovosti za evropsko statistiko.

Komisija je do zdaj sprejela en delegiran akt, in sicer Delegirano uredbo Komisije (EU) št. 253/2013,ki je spremenila nekatere definicije v zvezi z izobrazbo, da bi se upoštevale spremembe mednarodne standardne klasifikacije izobrazbe (ISCED).

o prilagoditvi prilog, da bi se upošteval gospodarski, socialni in tehnološki razvoj. Komisija ne sme spremeniti določb iz prilog o neobveznih podatkih in omejitvah obsega opazovanja (člen 3(2)).

Uredba (EU) št. 692/2011 določa, da mora Komisija opredeliti podrobnosti in strukturo poročil o kakovosti v obliki izvedbenih aktov (člen 6(4)) ter praktično ureditev posredovanja podatkov (člen 9(2) in 9(3)). V ta namen je bila sprejeta Izvedbena uredba Komisije (EU) št. 1051/2011 .

Celoviti podatkovni nizi, zbirne preglednice in ustrezni članki so na voljo na spletni strani Eurostata ter preprosto dostopni prek domene statistike turizma.

Zunaj strogega področja Uredbe Eurostat redno objavlja s turizmom povezane informacije, ki so bolj ekonomske narave in temeljijo na povezanih statistikah podjetij ali socialnih statistikah.

Turistično gospodarstvo Evropske unije ima pomembno mesto v gospodarstvu vseh držav članic, saj pomeni turistična dejavnost velik vir novih delovnih mest. Za oceno njegove konkurenčnosti je treba dobro poznati obseg turizma, njegove značilnosti, značilnosti turista, stopnjo turistične porabe in koristi za evropska gospodarstva. Uredba (EU) št. 692/2011 o evropski statistiki turizma je temeljna podlaga za uradne usklajene statistične podatke o turistični ponudbi in povpraševanju. Uredba pokriva po eni strani podatke o zmogljivosti in zasedenosti nastanitvenih gostinskih obratov v EU ter po drugi strani podatke o turističnih potovanjih rezidentov EU. Prvi se po navadi zbirajo od podjetij v sektorju nastanitev (mesečni in letni podatki, ki jih države članice pošljejo Komisiji v obliki agregatnih tabel), drugi pa se navadno zbirajo na podlagi raziskav gospodinjstev (poslani letni podatki delno v obliki agregatnih tabel, delno v obliki mikropodatkov).

Uredba zahteva tudi, da je treba za del podatkov Komisiji pošiljati mikropodatke. V primerjavi s pošiljanjem agregatnih podatkov ta novost omogoča podrobnejšo in bolj prilagodljivo analizo gospodarskih in socialnih pojavov v turizmu. Turizem v Evropi ima pretežno medevropsko razsežnost. To pomeni, da mikropodatki, ki izhajajo iz usklajene evropske statistike povpraševanja po iz države usmerjenem turizmu, že predstavljajo vir podatkov o v državo usmerjenem turističnem povpraševanju za ciljno državo članico brez nalaganja dodatne obremenitve in podvojenega opazovanja turističnih tokov. Eurostat je pripravil analitična poročila o v državo usmerjenem turizmu na podlagi iz države usmerjenih tokov, ki so jih opazovale druge države. Vendar razpoložljivost podatkov za nekatere države ovira majhna velikost vzorcev turističnih potovanj iz nekaterih držav izvora, kar zlasti vpliva na razpoložljivost podatkov za manj priljubljene ciljne države. Številne države preučujejo, ali bi se ta vir lahko uporabil za delno nadomestitev sedanjih (dragih) raziskav na mejah ali kot vhodni podatek za druge uradne statistike (npr. postavka o potovanjih v računu storitev v plačilnobilančni statistiki).

Pomembno je zagotoviti, da lahko evropska statistika v prihodnosti oceni makroekonomski pomen turizma in njegov vpliv na okolje. V ta namen se člen 5 Uredbe (EU) št. 692/2011 sklicuje na pilotne študije o razvoju, izvedbi in posredovanju usklajenih tabel za satelitske račune za turizem ter na razvoj podatkov o vplivu turizma na okolje. Eurostat je v zvezi z usklajenimi tabelami zaprosil države članice, naj prostovoljno pošljejo razpoložljive nacionalne podatke o makroekonomski razsežnosti turizma (z uporabo mednarodno sprejetega okvira za satelitske račune za turizem). Rezultati so bili objavljeni v javno dostopnih delovnih dokumentih. To je pomemben korak do usklajenih podatkov na ravni EU. Kar zadeva okoljski vidik, Eurostat spremlja delo, ki so ga med drugimi opravili Evropska agencija za okolje, OECD in Svetovna turistična organizacija Združenih narodov, ter zagotavlja vhodne podatke za sisteme kazalnikov o trajnostnem turizmu. Vendar glede na pritisk na vire za izvajanje zahtev iz Uredbe glede rednega pripravljanja podatkov v zadnjih letih ni bilo mogoče vzpostaviti širšega programa pilotnih študij.

Povratne informacije uporabnikov so bile po začetku veljavnosti Uredbe in povečani pripravi podatkov na splošno pozitivne. Evropska statistika turizma podpira evropska podjetja, lokalne, regionalne in nacionalne uprave ter evropske institucije ali druge mednarodne zainteresirane strani (OECD, Svetovna turistična organizacija Združenih narodov) pri odločanju. Kljub dosedanjim dosežkom Uredbe ostajajo vrzeli v evropski statistiki turizma, na primer glede boljše pokritosti (makro)ekonomske razsežnosti in novih pojavov v turizmu (npr. ekonomija delitve).

4.2 Natančnost

Natančnost označuje približek ocenjenih vrednosti neznanim pravim vrednostim.

Po načelu subsidiarnosti države članice same izberejo najučinkovitejše in najuspešnejše načine zbiranja in obdelave podatkov v skladu z nacionalnimi sistemi in razpoložljivimi nacionalnimi viri, če „države članice sprejmejo vse ukrepe, za katere menijo, da so primerni za ohranjanje kakovosti rezultatov“ (člen 8).

Države članice vsako leto predložijo poročilo o kakovosti podatkov. Ta poročila z metapodatki so na voljo na spletni strani Eurostata. Podrobnejša poročila o kakovosti so na voljo samo za interno uporabo.

Od začetka veljavnosti Uredbe se je zaradi zahteve, da države članice opravijo več preverjanja veljavnosti podatkov, izboljšala splošna kakovost podatkov (vključno z zmanjšanjem manjkajočih podatkov). Z bolj razvitimi službami preverjanja veljavnosti podatkov (dodajanje preverjanj skladnosti za letne podatke in podatke znotraj podatkovnih zbirk) se je dodatno izboljšala kakovost rezultatov.

Vendar so še vedno prisotna nekatera vprašanja v zvezi z natančnostjo, ki jih je treba nadalje spremljati.

Podatki o zmogljivosti in zasedenosti nastanitvenih gostinskih obratov (ki se običajno zbirajo od podjetij) lahko pokažejo premajhno pokritost, in sicer za subjekte, ki niso vključeni v register. Z bolj usklajenim pristopom pri uporabi pragov (glej tudi oddelek 5) so se v EU te neskladnosti zmanjšale. Poleg tega so se izvedle dejavnosti za boljšo uskladitev registrov, ki jih vodijo uprave za turizem, s splošnimi poslovnimi registri, vzpostavljenimi v nacionalnih statističnih uradih. V zadnjih letih je v središču pozornosti vprašanje pokritosti zaradi naraščajoče uporabe najetih nastanitvenih zmogljivosti prek tako imenovanih platform za ekonomijo delitve. Merjenje tega pojava bo izziv v prihodnjih letih.

Podatki o turističnih potovanjih (zbrani od gospodinjstev) temeljijo na vzorčnih raziskavah, zato lahko nanje vplivajo znane omejitve takih vzorčnih raziskav: napaka pri vzorčenju (opazuje se samo podmnožica prebivalstva) in nevzorčna napaka (npr. napake zaradi neodgovora). Posebno vprašanje, ki vpliva na statistiko turizma, je pristranskost pri odpoklicu podatkov ali učinek spomina – to povzroči prenizko oceno resničnih turističnih tokov zaradi nenamernega prenizkega poročanja anketirancev. Za države članice so v metodološkem priročniku za statistiko turizma na voljo navodila, kako čim bolj zmanjšati ta učinek (glej tudi oddelek 4.6).

4.3 Pravočasnost in točnost

Pravočasnost označuje obdobje med dostopnostjo informacij in dogodkom ali pojavom, ki ga opisujejo; točnost označuje obdobje med datumom objave podatkov in ciljnim datumom, do katerega naj bi bili podatki predloženi.

Podatki o turizmu se ne objavijo v skladu s strogimi ciljnimi datumi ali koledarji objave, temveč se objavljajo stalno po prejemu in potrditvi podatkov, prejetih od držav članic. Na splošno so statistike uporabnikom na voljo v nekaj dneh po tem, ko so podatki poslani Komisiji. Nedavne revizije Eurostatovega notranjega sistema priprave so omogočile hitrejše objavljanje številk, ki zajemajo vse države članice.

Uredba (EU) št. 692/2011 je s skrajšanjem rokov za pošiljanje podatkov spodbudila večjo pravočasnost statistike turizma. Države članice so uspešno izpolnjevale krajše roke za pošiljanje podatkov, saj je več kot 90 % mesečnih podatkovnih nizov prispelo pred rokom. Samo 1,5 % podatkov prispe z več kot enotedensko zamudo. Kar zadeva celovitejše letne podatke, v šestmesečnem roku prispe 86 % podatkov o nastanitvah; za podatke o turističnih potovanjih (vključno z datotekami z mikropodatki) nekaj držav članic beleži več kot enotedenske zamude. V vseh primerih so bile ugotovljene izboljšave od prvega referenčnega leta izvajanja Uredbe. Izjemni primeri, v katerih se podatki ne pošiljajo, se od blizu spremljajo v okviru nadzora skladnosti, ki se uporablja v evropskem statističnem sistemu.

4.5 Dostopnost in jasnost

Dostopnost in jasnost označujeta pogoje in načine, na podlagi katerih lahko uporabniki pridobivajo, uporabljajo in razlagajo podatke.

Vsi podatki, ki jih zagotavljajo države članice, in ustrezni agregatni podatki za celotno EU so na voljo brezplačno na spletni strani Eurostata. Zaradi zaupnosti se uporabljajo mikropodatki za sestavljanje podrobnih preglednic, ki se nato objavijo. Pod zelo strogimi pogoji in z odobritvijo držav članic bodo lahko mikropodatki v prihodnosti dostopni tudi za raziskovalne namene.

Uporabniki lahko dostopajo do evropske statistike turizma prek treh glavnih poti na spletni strani Eurostata:

1.Pod rubriko „Preglednice“ („Tables“) so na voljo vnaprej opredeljene dvorazsežnostne preglednice, ki hitro in zelo jasno pokrivajo najpogostejše potrebe po podatkih za manj pogoste ali manj specializirane uporabnike.